**Nagovor predsednika Državnega sveta Mitje Bervarja na posvetu na temo: »Delovanje kolektivnih organizacij, ki upravljajo z avtorskimi pravicami«**

(Državni svet, 6. februar 2015 ob 11. uri)

Spoštovani predsedujoči današnjega posveta državni svetnik Tomaž Horvat, cenjena ministrica gospa mag. Julijana Bizjak Mlakar, spoštovana gosta iz Hrvaške g. Nenad Marčec in g. Antun Tomislav Šaban, spoštovana ga. Vesna Stankovič Juričič, spoštovani državni svetniki in poslanci, spoštovani referenti, predstavniki medijev, in vsa zainteresirana javnost!

Dovolite mi, da vas pozdravim v dvorani Državnega sveta, drugega doma slovenskega parlamenta. Državni svet je stičišče interesov politike in civilne družbe, forum, kjer iščemo rešitve. Današnji posvet je namenjen izmenjavi mnenj na področju, kjer ključni deležniki - država, kolektivne organizacije in avtorji ter izvajalci, že dvajset let iščejo ter poizkušajo najti skupni jezik.

Glede na to, da je novela Zakona o avtorskih in sorodnih pravicah (ZASP) v javni obravnavi, je pravi čas, ko se je treba odkrito pogovoriti, kakšne spremembe so potrebne in kaj v tem zakonu je ustrezno urejeno ter kaj ni. Posebej nas veseli, da so v Državnem svetu danes zastopani vsi vpleteni deležniki s strani države in civilne družbe. Prav tako me veseli, da so med nami tudi prijatelji iz Hrvaške, ki nam bodo predstavili svoje poglede in izkušnje.

Kolektivne organizacije tako v Sloveniji kot tudi v tujini opravljajo pomembno funkcijo. Poenostavljajo način poslovanja uporabnikov in predvsem omogočajo, da je delo ustvarjalcev in poustvarjalcev spoštovano in tudi plačano. Ustvarjalnost in raznolikost namreč pomembno prispevata h kulturni identiteti vsakega naroda, zato je samo po sebi umevno, da moramo ustvarjalcem in poustvarjalcem omogočiti urejen sistem upravljanja z avtorskimi pravicami, katere zakonske podlage morajo zagotoviti državne institucije

Vodenje kolektivne organizacije na tem področju je zagotovo izredno kompleksno opravilo. V okolju, ki ni vedno spoštljivo do avtorske in sorodnih pravic, morata biti skrbnost in odgovornost organov vodenja in nadzora kolektivne organizacije izredno visoki. Zaradi dejstva, da so kolektivne organizacije ključen deležnik v sistemu intelektualne lastnine in nacionalne kulturne raznolikosti, je povsem razumljivo, da je tudi interes javnosti za njihovo odgovorno delovanje izjemno velik.

Le odgovorno in učinkovito upravljanje kolektivnih organizacij namreč zagotavlja boljšo osnovo za večje razumevanje pomena avtorske in sorodnih pravic v družbi in s tem nasploh pomena in vrednosti ustvarjalnosti tudi v naši državi.

O problematiki razumevanja pomena avtorskih in sorodnih pravic se v Sloveniji pogovarjamo že vse od osamosvojitve. Zagotovo so bili že narejeni številni pozitivni koraki v smeri bolj učinkovitega in preglednega delovanja kolektivnih organizacij, ki upravljajo avtorske pravice. A odprtih ostaja še veliko vprašanj v trikotniku država - kolektivne organizacije - ustvarjalci, na katere bo prej ali slej treba odgovoriti. K temu trikotniku pa se je sedaj pridružila še Evropska unija z svojimi direktivami, ki so in bodo tudi v prihodnje, močno vplivali na nacionalni pogled izvajanja avtorskih in sorodnih pravic.

Številni problemi so rešljivi ob dobrem sodelovanju Ministrstva za gospodarstvo in tehnologijo – oziroma Urada za intelektualno lastnino in vseh deležnikov na strani ustvarjalcev in poustvarjalcev. Pomemben doprinos in pozitivno energijo k reševanju omenjenega problema pa lahko doda tudi Ministrstvo za kulturo, saj je močno vpeto in prepleteno z ustvarjalnim in kreativnim področjem kulture. Zaradi tega se še enkrat zahvaljujem ministrici za kulturo mag. Julijani Bizjak Mlakar za njeno pripravljenost in sodelovanje pri reševanju omenjenih problemov.

Zavedamo se, da je bilo v preteklosti že nekaj posvetov na to temo in da z današnjim zajemamo le del problematike, katere bi lahko razširili tudi na druga področja avtorskih pravic. Vendar smo skušali razpravo zožiti in tako doseči vsaj nekaj napredka. Predvsem pa pričakujemo, na podlagi posveta tudi pobude in aktivnosti še na drugih področij, predvsem pobude za vsebinske spremembe zakona, ki je v pripravi. Kajti zakon spreminja prav način delovanja kolektivnih organizacij na področju avtorskih pravic.

Navsezadnje se je potrebno zavedati, da gre ob vsem tem tudi za področje, kjer se, vsaj v tujini, pretakajo velika sredstva. Obstaja nevarnost, da se v dogajanje vpletejo tuji akterji, ki si želijo globalizirati upravljanje z avtorskimi pravicami. Govorimo o multinacionalkah, telekomunikacijskih operaterjih, založniških hišah, korporacijah…

Spoštovani,

ob vseh diskusijah, ki potekajo, je zato treba imeti pred očmi zaščito slovenske kulture. Razmišljati je treba o slovenski kulturi in nacionalnem vidiku tega vprašanja. Zato je ključno vprašanje, kako bodo nacionalne institucije in vsi zainteresirani deležniki, ta razmerja tudi urejali. Vsekakor bi bilo najbolje, da se čim prej dogovorijo. Zakaj? Zaradi Evropske direktive, ki bo še v tem letu močno spremenila način razmišljanja in delovanja kolektivnih organizacij na področju avtorskih in sorodnih pravic. Takrat predlagam, da se vsi zainteresirani nacionalni deležniki postavite na isto stran in omogočite, da se bodo določena finančna sredstva lahko usmerila v spodbujanje ustvarjalcev in poustvarjalcev na nacionalni trg in s tem tudi podpori slovenske kulture.

Hvala.